

VLADA REPUBLIKE HRVATSKE

Zagreb, 29. kolovoza 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo zdravstva |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Povjerenstva za ranu intervenciju u djetinjstvu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 24. stavka 1. i 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_\_ 2019. godine donijela

**ODLUKU**

**o osnivanju Povjerenstva za ranu intervenciju u djetinjstvu**

**I.**

Ovom Odlukom osniva se Povjerenstvo za ranu intervenciju u djetinjstvu (u daljnjem tekstu: Povjerenstvo).

Rana intervencija obuhvaća proces informiranja, savjetovanja, edukacije i podrške djeci koja imaju teškoće u razvoju ili kod koje postoje faktor rizika za razvojno odstupanje, uslijed bioloških ili okolišnih faktora.

**II.**

Zadaće Povjerenstva su:

* pripremiti plan za usvajanje Nacionalnog strateškog plana za ranu intervenciju u djetinjstvu, uključujući i izradu Akcijskog plana, izradu Smjernica i standarda za usluge rane intervencije, izradu procedura za Programe rane intervencije te provedbu pilot projekta
* koordiniranje s partnerima i drugim dionicima sukladno potrebi osiguravanja financijskih, tehničkih, stručnih i drugih resursa potrebnih u procesu izrade strateškog i akcijskog plana za ranu intervenciju u djetinjstvu
* praćenje i odobravanje planova rada i izvješća o radu te davanja preporuka Izvršnoj radnoj skupini za izradu Nacionalnog strateškog plana za ranu intervenciju u djetinjstvu (u daljnjem tekstu: Izvršna radna skupina)
* predložiti Vladi Republike Hrvatske usvajanje Nacionalnog strateškog plana za ranu intervenciju u djetinjstvu, te nadzirati njegovu implementaciju.

**III.**

Povjerenstvo čine:

* Ministar zdravstva – predsjednik Povjerenstva.

Članovi/ce:

* Ministrica demografije, obitelji, mladih i socijalne politike
* Ministrica znanosti i obrazovanja
* Ministar financija
* Ministar rada i mirovinskoga sustava
* Ministar regionalnoga razvoja i fondova Europske unije
* Ministar uprave.

Zamjene članova Povjerenstva imenuje ministar zdravstva.

**IV.**

Ministar zdravstva imenuje članove Izvršne radne skupine u roku od 30 dana od dana stupanja na snagu ove Odluke.

Članovi Izvršne radne skupine su predstavnici tijela državne uprave navedenih u točki III. ove Odluke, predstavnici Hrvatskog zavoda za zdravstveno osiguranje, Ureda pravobranitelja za osobe s invaliditetom i Ureda pravobranitelja za djecu, koje predlažu čelnici tih tijela te predstavnici pružatelja usluga, udruga i stručnih društava iz područja rane intervencije i stručnjaci iz akademske zajednice koje predloži Povjerenstvo.

Zadaće Izvršne radne skupine su:

* izraditi Nacionalni strateški plan za ranu intervenciju u djetinjstvu
* izraditi Akcijski plan za provedbu Nacionalnog strateškog plana za ranu intervenciju u djetinjstvu
* izraditi Standarde i smjernice za usluge rane intervencije i izradu procedura za Programe rane intervencije
* pripremiti provedbu pilot projekta.

**V.**

Povjerenstvo može po potrebi formirati i stručne radne skupine radi izvršenja određenih zadaća.

Povjerenstvo može na sjednicu pozvati stručnjake koji nisu članovi Povjerenstva, koji mogu sudjelovati u radu Povjerenstva.

**VI.**

Stručne, administrativne i tehničke poslove potrebne za rad Povjerenstva obavlja Ministarstvo zdravstva.

**VII.**

Sredstva za rad Povjerenstva osiguravaju se iz sredstava državnog proračuna Republike Hrvatske, na poziciji Ministarstva zdravstva.

**VIII.**

Zadužuju se tijela državne uprave iz točke III. ove Odluke da u roku od četrnaest dana od dana donošenja ove Odluke Ministarstvu zdravstva dostave prijedloge za zamjenike članova Povjerenstva te predstavnike Izvršne radne skupine i njihove zamjene.

**IX.**

Povjerenstvo donosi poslovnik kojim se uređuje organizacija i način rada Povjerenstva.

**X.**

Ova Odluka stupa na snagu danom donošenja.

KLASA:

URBROJ:

Zagreb,

PREDSJEDNIK

mr. sc. Andrej Plenković

**OBRAZLOŽENJE**

Sukladno Programu Vlade Republike Hrvatske za mandat 2016. – 2020. na području zdravstva mora se osigurati potpuna zdravstvena sigurnost svih građana te kvalitetna, svima dostupna, zdravstvena zaštita na cijelom području Republike Hrvatske. U okviru određenog programskog cilja posebno treba skrbiti o unaprjeđenju i osiguranju sustavnog praćenja zdravlja djece te njihova razvoja i kvalitete života.

Temeljem Nacionalne strategije za prava djece u Republici Hrvatskoj 2014. - 2020., Nacionalne strategije izjednačavanja mogućnosti za osobe s invaliditetom 2017. - 2020., Konvencije o pravima djeteta i Konvencije o pravima osoba s invaliditetom te sukladno Programu UN-a za održivi razvoj 2030. i ciljevima održivog razvoja, Republika Hrvatska obvezna je na pristup usmjeren na obitelj, dijete i temeljnu ulogu usluga rane intervencije u poboljšanju razvoja djeteta i obitelji, kao i nacionalnog društvenog i gospodarskog razvoja. Rana intervencija obuhvaća proces informiranja, savjetovanja, edukacije i podrške djeci koja imaju teškoće u razvoju ili kod koje postoje faktor rizika za razvojno odstupanje, uslijed bioloških ili okolišnih faktora. Primjer su perinatalna oštećenja mozga, koja su neprogresivna i uz ranu primjenu terapijskih postupaka omogućuje se djetetov funkcionalni oporavak i normalni rast i razvoj.

Predloženom Odlukom osniva se međuresorno Povjerenstvo za ranu intervenciju u djetinjstvu čija zadaća je uspostava i razvoj sustava za ranu intervenciju u djetinjstvu, koji će biti odgovarajuća podrška djeci s teškoćama u razvoju i njihovim roditeljima. Povjerenstvo će Vladi Republike Hrvatske predložiti usvajanje Nacionalnog strateškog plana za ranu intervenciju u djetinjstvu, te nadzirati njegovu implementaciju.

Za izradu prijedloga prvog Nacionalnog strateškog plana rane intervencije u djetinjstvu i prijedloga prvog Akcijskog plana za ranu intervenciju u djetinjstvu te razvoj Smjernica, standarda i procedura za Programe rane intervencije i pripremu pilot projekta imenovat će se međuresorna Izvršna radna skupina na operativnoj razini.

Aktivnosti na izradi Nacionalnog strateškog plana sustava rane intervencije u djetinjstvu provodit će u suradnji s tijelima državne uprave, tijelima jedinica regionalne (područne) samouprave, znanstvenom zajednicom, organizacijama civilnoga društva, privatnim sektorom, pravobraniteljstvima i zakladama, te uz tehničku podršku međunarodnih organizacija za djecu kao što je UNICEF.

Stručne, administrativne i tehničke poslove potrebne za rad Povjerenstva obavlja Ministarstvo zdravstva.

Sve obveze predviđene Odlukom o osnivanju Povjerenstva za ranu intervenciju u djetinjstvu obavljat će postojeći zaposlenici Ministarstva zdravstva u okviru svoje redovite djelatnosti, za što su sredstva osigurana na Razdjelu 096, Glava 05 - Ministarstvo zdravstva, na aktivnosti A618207 – Administracija i upravljanje.